உலகளவில் சுமார் 300 கோடி ஏக்கர் நிலங்கள் இவ்வாறு கையகப்படுத்தப்பட்டுள்ளன. இத்தகைய நிலப் பறிப்புகளில் முக்கால் பங்கு ஆப்ரிக்கக் கண்டத்தில் சகாராப் பாலைவனத்திற்குத் தெற்கில் உள்ள நாடுகளில் நிகழ்ந்துள்ளது. ஆப்ரிக்கக் கண்டத்தின் வடகிழக்கில் உள்ள எத்தியோப்பியா நாடு இதற்குச் சிறந்த எடுத்துக்காட்டு. எத்தியோப்பியாவில் எண்பது விழுக்காட்டு மக்கள் வேளாண்மையை நம்பி வாழ்கின்றனர். சுமார் மூன்றரைக் கோடிப் பேர் பசிப்பிணியால் வாடுகிறார்கள். இப்போது சுமார் பதினைந்து லட்சம் பேர் நிலப் பறிப்பினால் நேரடியாகப் பாதிக்கப்பட்டுள்ளனர். அவர்களிடம் பறிக்கப்பட்ட நிலம் அப்பகுதி மக்களின் உணவுத் தேவைகளை நிறைவு செய்வதற்காகப் பயன்படுத்தப்படுவதில்லை. ஏற்றுமதிச் சந்தைக்காக ரோசா மலர்கள் உள்ளிட்டவற்றை விளைவிப்பதற்கே பயன்படுத்தப்படுகிறது. உலக வைப்பகம், பிரித்தானியா, அமெரிக்கா உள்ளிட்ட மேற்குலக நாடுகள், நடு ஆசியப் பகுதி நாடுகள், சைனா, இந்தியா ஆகிய நாடுகளின் அரசுத் துறைகளும் மேற்கு நாடுகளைச் சேர்ந்த சில தொண்டு நிறுவனங்களும் இதற்குத் துணை போகின்றன.